CELEX: 32018R0348
Language: el
Date: 2018-03-08 00:00:00
Title: Εκτελεστικός κανονισμός (ΕΕ) 2018/348 της Επιτροπής, της 8ης Μαρτίου 2018, σχετικά με προσωρινή παρέκκλιση από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446 για δίτροχα ποδήλατα και άλλα ποδήλατα που παράγονται στην Καμπότζη όσον αφορά τη χρήση, στο πλαίσιο σώρευσης, μερών καταγωγής Μαλαισίας

9.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 67/24
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/348 ΤΗΣ ΕΠΙΤΡΟΠΉΣ
   της 8ης Μαρτίου 2018
   σχετικά με προσωρινή παρέκκλιση από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446 για δίτροχα ποδήλατα και άλλα ποδήλατα που παράγονται στην Καμπότζη όσον αφορά τη χρήση, στο πλαίσιο σώρευσης, μερών καταγωγής Μαλαισίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 64 παράγραφος 6 και το άρθρο 66 στοιχείο β),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου (2), η Ένωση χορήγησε γενικευμένες δασμολογικές προτιμήσεις («ΣΓΠ») στην Καμπότζη. Το σύστημα γενικευμένων προτιμήσεων (ΣΓΠ) άρχισε να εφαρμόζεται την 1η Ιανουαρίου 2014.
            
         
               (2)
            
            
               Ο κανονισμός (ΕΕ) αριθ. 952/2013 προβλέπει τη δυνατότητα χορήγησης, υπό ορισμένες επακριβώς καθορισμένες συνθήκες και για ορισμένα εμπορεύματα, παρεκκλίσεων από τους κανόνες προτιμησιακής καταγωγής υπέρ των δικαιούχων χωρών του ΣΓΠ. Σύμφωνα με τον κατ' εξουσιοδότηση κανονισμό (ΕΕ) 2015/2446 της Επιτροπής (3), η περιφερειακή σώρευση μπορεί να εφαρμοστεί μόνο εντός της ίδιας περιφερειακής ομάδας σε χώρες οι οποίες, κατά τη χρονική στιγμή της εξαγωγής στην Ένωση, είναι δικαιούχοι του ΣΓΠ.
            
         
               (3)
            
            
               Στις 13 Οκτωβρίου 2016, η Καμπότζη υπέβαλε αίτηση για τριετή παράταση της παρέκκλισης που είχε χορηγηθεί με τον εκτελεστικό κανονισμό (ΕΕ) αριθ. 822/2014 της Επιτροπής (4). Δυνάμει της εν λόγω παρέκκλισης, η Καμπότζη είχε το δικαίωμα, για τον καθορισμό της καταγωγής των ποδηλάτων της κλάσης 8712 του ΕΣ που εισάγονται από την Καμπότζη στην Ένωση, να θεωρεί ορισμένα μέρη καταγωγής Μαλαισίας ως προϊόντα καταγωγής Καμπότζης σύμφωνα με την περιφερειακή σώρευση στο πλαίσιο του ΣΓΠ, μολονότι η Μαλαισία δεν αποτελούσε δικαιούχο χώρα του ΣΓΠ.
            
         
               (4)
            
            
               Στην αίτησή της, η Καμπότζη έκρινε ότι έχουν καταβληθεί σημαντικές προσπάθειες από τη βιομηχανία ποδηλάτων της για σταδιακή συμμόρφωση προς τους ενωσιακούς κανόνες καταγωγής για τις λιγότερο ανεπτυγμένες χώρες (όπως προβλέπεται στο παράρτημα 22-03 του κατ' εξουσιοδότηση κανονισμού (ΕΕ) 2015/2446), σύμφωνα με τους οποίους, για να μπορεί ένα προϊόν να θεωρείται ότι κατάγεται από τις λιγότερο ανεπτυγμένες χώρες, οι ύλες που χρησιμοποιούνται για την παραγωγή του και εισάγονται από άλλες χώρες δεν θα πρέπει να υπερβαίνουν το 70 %. Ωστόσο, η Καμπότζη κατέληξε στο συμπέρασμα ότι απαιτείται περισσότερος χρόνος για την εν λόγω βιομηχανία ώστε να επιτευχθεί πλήρης συμμόρφωση με τους ενωσιακούς κανόνες καταγωγής για τις λιγότερο ανεπτυγμένες χώρες.
            
         
               (5)
            
            
               Με επιστολή της 17ης Φεβρουαρίου 2017, η Επιτροπή ζήτησε από την Καμπότζη να υποβάλει περαιτέρω πληροφορίες. Στις 15 Ιουνίου 2017, η Καμπότζη διαβίβασε την απάντησή της στο αίτημα αυτό και, κατά συνέπεια, η αίτησή της θεωρήθηκε πλήρης.
            
         
               (6)
            
            
               Στην απάντησή της, η Καμπότζη κατέδειξε ότι είχαν καταβληθεί προσπάθειες ώστε η βιομηχανία ποδηλάτων να καταστεί περισσότερο αυτόνομη χάρη σε επενδύσεις για τη δημιουργία περαιτέρω γραμμών παραγωγής μερών (όπως πλαίσια, βαφές, συγκολλήσεις ή ζάντες). Η Καμπότζη εξήγησε επίσης ότι είχαν δοθεί κίνητρα στους κατασκευαστές να αγοράζουν εξαρτήματα ποδηλάτων, καθώς και υλικό συσκευασίας, από τοπικούς προμηθευτές, προκειμένου να αυξηθεί η προστιθέμενη αξία που δημιουργείται στην Καμπότζη. Κατά συνέπεια, η Καμπότζη έχει πλέον δική της πολιτική προσέλκυσης επενδυτών για τη δημιουργία βιομηχανικών συνεργατικών σχηματισμών σε ειδικές οικονομικές ζώνες, με σκοπό τη στήριξη της βιομηχανίας ποδηλάτων.
            
         
               (7)
            
            
               Η Καμπότζη τονίζει ότι είναι σημαντικό να διατεθεί πρόσθετο χρονικό διάστημα για να διατηρηθεί η δυναμική της βιομηχανίας ποδηλάτων της Καμπότζης και να υλοποιηθούν νέα έργα, ιδίως στον τομέα της προώθησης επενδύσεων σε άλλα μέλη της ASEAN, ώστε να υπάρξει συμβολή στην κάλυψη των αναγκών της βιομηχανίας ποδηλάτων της Καμπότζης όσον αφορά την ποιότητα και την τιμή των μερών ποδηλάτων.
            
         
               (8)
            
            
               Όπως προκύπτει από τις εν λόγω πρόσθετες πληροφορίες, η Καμπότζη παρέχει πλέον ικανοποιητικό επίπεδο αυτονομίας στη βιομηχανία ποδηλάτων της και τα αριθμητικά στοιχεία που παρουσιάζονται στην έκθεσή της καταδεικνύουν ότι είναι πλέον εφικτή η συνεχής τήρηση του κανόνα καταγωγής που επιτρέπει τη χρήση μη καταγόμενων υλών μέχρι ποσοστού 70 %. Ως εκ τούτου, με δεδομένη αυτή τη βελτίωση, δεν υπάρχει ανάγκη για μακρύ χρονικό διάστημα παράτασης της παρέκκλισης ή ανάγκη να καλυφθεί από την εν λόγω παρέκκλιση υψηλός αριθμός μονάδων εισαγόμενων στην Ένωση. Δεδομένου ότι η παρέκκλιση για το 2016 αφορούσε 150 000 μονάδες, 100 000 μονάδες θα είναι επαρκείς για τη στήριξη της Καμπότζης όσον αφορά την ολοκλήρωση της αυτονομίας της βιομηχανίας της.
            
         
               (9)
            
            
               Ωστόσο, όπως εξηγείται στην αίτηση της Καμπότζης, η πλήρης αξιοποίηση της παρέκκλισης εξαρτάται από τον εποχιακό ρυθμό που χωρίζει την περίοδο για την παραγγελία μερών (Οκτώβριος-Δεκέμβριος) από την περίοδο εισαγωγής των εν λόγω μερών από τις άλλες χώρες (από τον Μάιο του επόμενου έτους έως τον Μάρτιο του τρίτου έτους). Συνεπώς, φαίνεται ότι είναι απαραίτητο να παρασχεθεί αρκετά μακρύ χρονικό διάστημα προκειμένου να είναι επωφελής η παρέκκλιση. Για τους ίδιους λόγους, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
               (10)
            
            
               Για να είναι δυνατή η αποτελεσματικότερη παρακολούθηση της εφαρμογής της παρέκκλισης, είναι αναγκαίο να απαιτηθεί από τις αρχές της Καμπότζης να κοινοποιούν σε τακτά χρονικά διαστήματα στην Επιτροπή τα στοιχεία των πιστοποιητικών καταγωγής τύπου Α τα οποία έχουν εκδοθεί στο πλαίσιο της παρέκκλισης.
            
         
               (11)
            
            
               Η παρέκκλιση θα πρέπει να αφορά όλα τα προϊόντα της κλάσης 8712 του ΕΣ για τα οποία χρησιμοποιούνται μέρη της κλάσης 8714 του ΕΣ καταγωγής Μαλαισίας.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κατά παρέκκλιση του άρθρου 55 παράγραφος 2 στοιχείο α) του κατ' εξουσιοδότηση κανονισμού (ΕΕ) 2015/2446, η Καμπότζη έχει το δικαίωμα να επικαλείται περιφερειακή σώρευση καταγωγής σύμφωνα με τις διατάξεις του τίτλου II κεφάλαιο 1 τμήμα 2 του κατ' εξουσιοδότηση κανονισμού (ΕΕ) 2015/2446, όταν χρησιμοποιούνται μέρη της κλάσης 8714 του ΕΣ καταγωγής Μαλαισίας για την παραγωγή δίτροχων ποδηλάτων και άλλων ποδηλάτων της κλάσης 8712 του ΕΣ που προορίζονται να εξαχθούν στην Ένωση.
   2.   Τα πιστοποιητικά καταγωγής για τα μέρη που αναφέρονται στην παράγραφο 1 συντάσσονται σύμφωνα με τον τίτλο II κεφάλαιο 2 τμήμα 2 υποτμήμα 2 του εκτελεστικού κανονισμού (ΕΕ) 2015/2447 της Επιτροπής (5).
   Άρθρο 2
   Η παρέκκλιση που προβλέπεται στο άρθρο 1 ισχύει για προϊόντα της κλάσης 8712 του ΕΣ που εξάγονται από την Καμπότζη και διασαφίζονται για θέση σε ελεύθερη κυκλοφορία στην Ένωση εντός της περιόδου και μέχρι του ορίου των ποσοτήτων που καθορίζονται στο παράρτημα.
   Άρθρο 3
   Η διαχείριση των ποσοτήτων που καθορίζονται στο παράρτημα του παρόντος κανονισμού πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447.
   Άρθρο 4
   Στη θέση 4 του πιστοποιητικού καταγωγής τύπου Α που εκδίδεται από τις αρμόδιες αρχές της Καμπότζης ή σε βεβαιώσεις καταγωγής που έχουν συνταχθεί από τους εγγεγραμμένους εξαγωγείς στην Καμπότζη όσον αφορά τα προϊόντα που αναφέρονται στο άρθρο 2 τίθενται οι ακόλουθες ενδείξεις:
   
               —
            
            
               «Derogation — Commission Implementing Regulation (EU) 2018/348»,
            
         Οι αρμόδιες αρχές της Καμπότζης διαβιβάζουν στην Επιτροπή, έως το τέλος του μήνα που έπεται της λήξης κάθε ημερολογιακού τριμήνου, τριμηνιαία κατάσταση με τις ποσότητες των αναφερόμενων στο άρθρο 2 προϊόντων για τις οποίες έχουν εκδοθεί πιστοποιητικά καταγωγής τύπου Α, καθώς και τους αύξοντες αριθμούς των εν λόγω πιστοποιητικών.
   Άρθρο 5
   Οι αρμόδιες αρχές της Καμπότζης λαμβάνουν όλα τα αναγκαία μέτρα για να εξασφαλίσουν τη συμμόρφωση με τα άρθρα 1 και 4 και να θεσπίσουν και να διατηρούν διοικητικές δομές και συστήματα για να διασφαλίζεται η ορθή εφαρμογή της αναφερόμενης στο άρθρο 1 παρέκκλισης και η διοικητική συνεργασία, τόσο με τις αρχές της Μαλαισίας όσο και με την Ευρωπαϊκή Επιτροπή και τις τελωνειακές αρχές των κρατών μελών της Ένωσης, όπως ορίζεται στον τίτλο II κεφάλαιο 2 τμήμα 2 υποτμήμα 2 του εκτελεστικού κανονισμού (ΕΕ) 2015/2447.
   Άρθρο 6
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 269 της 10.10.2013, σ. 1.
   
      (2)  Κανονισμός (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (ΕΕ L 303 της 31.10.2012, σ. 1).
   
      (3)  Κατ' εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
   
      (4)  Εκτελεστικός κανονισμός (ΕΕ) αριθ. 822/2014 της Επιτροπής, της 28ης Ιουλίου 2014, σχετικά με παρέκκλιση από τον κανονισμό (ΕΟΚ) αριθ. 2454/93 όσον αφορά τους κανόνες καταγωγής στο πλαίσιο του συστήματος γενικευμένων δασμολογικών προτιμήσεων για ποδήλατα που παράγονται στην Καμπότζη όσον αφορά τη χρήση στο πλαίσιο της σώρευσης εξαρτημάτων ποδηλάτων καταγωγής Μαλαισίας (ΕΕ L 223 της 29.7.2014, σ. 19).
   
      (5)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
   
      ΠΑΡΑΡΤΗΜΑ
      
                  Αύξων αριθμός
               
               
                  Κωδικός ΣΟ
               
               
                  Περιγραφή εμπορευμάτων
               
               
                  Χρονικό διάστημα
               
               
                  Ποσότητες (σε μονάδες)
               
            
                  09.8094
               
               
                  8712 
               
               
                  Δίτροχα ποδήλατα και άλλα ποδήλατα (στα οποία περιλαμβάνονται και τα τρίτροχα διανομής εμπορευμάτων), χωρίς κινητήρα
               
               
                  9 Μαρτίου 2018 έως 31 Δεκεμβρίου 2019
               
               
                  100 000